सितंबर माह के दूसरे सप्ताह में आयोजित की जाने वाली इस दो दिवसीय प्रतियोगिता में छत्तीसगढ़ सहित देश के आठ राज्यों (महाराष्ट्र, मध्यप्रदेश, हरियाणा, पश्चिम बंगाल, उड़ीसा, गुजरात व दिल्ली) से तृतीय लिंग समुदाय के लगभग 150 प्रतिभागियों के हिस्सा लेने की संभावना है। एक प्रेस वार्ता में संयुक्त रूप से यह जानकारी देते हुए राइट टर्न वेलफेयर सोसायटी रायपुर के सचिव तेजा सिंह साहू और छत्तीसगढ़ मितवा संकल्प समिति की सचिव यास्मीन व प्रवक्ता रवीना ने बताया कि इस मीट में कबड्डी, खो-खो तथा एथलेटिक्स की प्रतिस्पर्धाएँ आयोजित की जाएँगी। इस आयोजन में खेलकूद के अलावा एक-दूसरे राज्यों की संस्कृति के आदान-प्रदान के उद्देश्य से रंगारंग सांस्कृतिक कार्यक्रम का भी आयोजन किया जाएगा तथा तृतीय लिंग समुदाय द्वारा तैयार की गई हस्तशिल्प की सामग्रियों के स्टाल भी लगाए जाएँगे।